(تژن ءُ بچکند,,فضولیں مردم، طارق پیشکانی )
بابو کسّو کار اِیت :
بابو گُشیت من وتی زند ءَ فضولیں مردم سکّ باز دیستگ، بلے ھمیشاں چہ لھتے فضولانی مات بیتگ اَنت- فضول من ھما مردماں گشگایاں کہ وت سر ءَ وت یک کارے زانت یا ما زانت بلے وتی فضولیں سَر ءُ سوجاں لازم دینت۔
من داں مُرت ءُ شُتاں پیشوکان ءِ سرکاری ہسپتال ءِ ڈاکٹر ھمے یکّیں ڈاکٹر اَشفاق بیتگ کہ آئی ءَ ھپتگے ءِ توک ءَ دو روچ ڈوٹی داتگ ءُ پنچ روچ غیر آزر بیتگ، چوناھا بزّگ میاریگ نہ بیتگ کہ کیچی مردمے بیتگ ءُ آ وتی مُلک ءَ شُتگ، بلے روگ ءَ ساری آئی ءَ سید محمد ھرگاڑی والا ءُ شیر محمد حجام وصیت کتگ اَنت کہ داں من نیایاں نادراہاں شما بچار اِت، سید محمد ءِ ذمہ ءَ سرکاری ھسپتال ءِ سپا ءُ سپائی، ءُ آپ ءُ چاہ بھر کنگ بیتگ- بلے شیر محمد چہ سیدُک گھتر بیتگ کہ آ کمپاونڈرے بیتگ بزاں آئی کار سوچن ءِ جنگ بیتگ، بلے دوھیں زاناں چونیں فضول بیتگ اَنت- اگاں ہسپتال ءَ جنینے کارے آتک (چوناھا نادراہانی توک ءَ سد ءِ تہ ءَ ھشتاد نادراہ جنین بیتگ اَنت، جنیناں نادراہ جاہ انچُش وش بیتگ گش ئے زاناں آ ائید ءِ روچ ءَ وتی خاندان ءِ ھمرائی ءَ گوادر ءِ کوہ سر ءِ تر ءُ تاب آتکگ اَنت)- ۔
گڑا دُرستاں چہ ساری سیدُک ئےِ ڈیکّ وارت آئی ءَ وتی فضولیں الاج بندات کتگ اَنت- اگاں جنینی ءَ تپ، کُلّگ یا سردی ءَ کپتگ- گڑا شیری چاہ شر ئےِ کتگ ءُ آئی ءَ وارینتگ ئےِ (آ سکّیں ایماندارے بیتگ آئی ءَ بیھ کس ءَ پَسی شیر نہ وارینتگ، آئی شیر “کنگ اف کنگ” بیتگ اَنت)- گشتگ ئےِ گرما گرمیں چاھان بوْر اِت شمئے سردی وت تچ ایت، اگاں نادراھے ءَ معدہ ءِ ھرابی ءِ زنگ جتگ گڑا آیاں ساپ ءُ پلگاریں آپ (نوک آپ ھوری آپ) ئےِ وارینتگ،گشتگ ئےِ اے آپان شمئے معدہ ھراب کتگ، پد ءَ وھدے کہ سیدُک ءِ الاج ھلاس ءُ نادراہ شیر محمد ءِ دست ءَ کپتگ گڑا آئی ءَ نادرائی ءِ جست کنگ ءَ ساری پتّہ یے شیر چاپ گولی آئی ءَ داتگ ئےِ، رند ءَ آیاں وتی مرز گُشتگ اََنت، گڑا پرچی یے سر ءَ نبشتہ کتگ ئےِ برو اِت گلام ءِ دکان ءَ چہ شیر چاپ بامے بہ گر اِت، پد ءَ وت وتارا ورم بہ دے اِت- اگاں یک لاپ پُرّی جنینے ءَ سِرْین درد یا پادانی درد ءِ زنگ جتگ گڑا آئرا وتی فضولیں سر ءُ سوج ئےِ داتگ اَنت کہ برو وتارا دریا ءِ دپ ءَ چُلّ بہ کن، 
دومی روچ کہ بیتگ گڑا جنین شیر محمد ءِ جنگ ءَ آتکگ انت کہ دریائی سوریں آپ مئے دپ ءُ گوشان پترتگ انت-،، (شیر محمد ءَ وتی نام ءِ مطابق ءَ یک یکے ءَ شیر چاپ ءِ سوج داتگ، چوکہ شیر چاپ گولی، شیر چاپ بام،شیر چاپ کمبَل)-
بابو گُشیت : منی جند ءَ شیر ءُ شاعری یا لبزانکی چونیں ھم پڑے ءَ گوں (کوئی بھی) ھچ وڑے سیادی نہ بیتگ بلے وھدے کہ پیشوکان ءَ مشاعرہ بیتگ- گڑا من عیسی گل، داود دریائی ءُ رسول بکش مجبور ءِ ھاتر ءَ دمانے دمانے نشتگ ءُ شعر گوش داشتگ، عیسی ءُ رسول مئے موڈ ءِ شَتل ءُ دوتل ایں مردم بیتگ اَنت، مارا کندینتگ اِش، بلے داود دریائی ءَ کلاسیکی شعر انچُش وش وش ءَ ونتگ کہ ما وتی دپ ءُ دست داشت نہ کتگ، دپ ءَ کند اِتگ ءُ دست ءَ چرسی پوڈی بناینتگ، بلے جارچین چوکہ بابا سوز بیتگ آئی ءَ زانتگ کہ بابو ھمے سئینانی گوشدارگ ءَ آتکگ گڑا آئی ءَ وتی فضولی ءَ چہ دُرستاں چہ ساری عبدالعلیم اَمبر توار پِر جتگ، عبدالعلیم بلوچی لبزانک ءِ اَنچیں سر دردیں پڑے ءَ کار ءَ بیتگ کہ نام ءَ مہ گر، آئی ءَ رجانکاری کتگ، 
یک روچے مشاعرہ یے ءَ ما نندوک اِت اتیں کہ بابا ءَ اَمبر توار جت، من زانت کہ نی منی سر درد کنت پمیشکا من وتی چرس ساجو کتگ، اَمبر ءَ بے سلام ءُ علیک ءَ وتی کیسّگ ءَ چہ نوکیا 3310 ءِ کِٹلوک ے کشّ اِت ءُ شرو بیت رجانکاری ءِ بابت ءَ سرپدی دیگ ءَ، بزاں وتی فضولیں گپّ ئےِ بندات کت اَنت: رجانکاری چو نوکیا 3310 ءِ کِٹلوک ءِ پیم ءَ اِنت، دُرستاں چہ ساری ما آئی بوکس ءَ پچ کنیں، پد ءَ موبائل ءَ کشّ ایں نی ما man switch ءِ بٹن ءَ چالو کن ایں پد ءَ ھشت گھنٹہ ءَ چارج ءَ ئےِ جنیں وھدے کہ چارج ءَ پُر بیت نی ما تچک ءَ سٹینگ ءَ رویں ءُ لینگوئج ءَ پَٹّیں وھدے کہ مئے چمّ اردو لینگوئج ءَ کپت اَنت-گڑا مئے چم رُژناہ بنت-پد ءَ مئے موبائل ھرچ زبان ءَ اِنت کہ ما اردو ءَ کن اِن ئےِ، نی گڑا ما دُرستیں چیزاں یک پہ یک سرپد بئیں، پرچا کہ ما اردو وت ونتگ ءُ وت زانیں کسے تُری مارا سرپد مہ کنت، ھمے رنگ ءَ رجانکاری اِنت، منی جند چہ اردو مواداں بلوچی ءَ رجانک کنت اِنت-، عبدالعلیم اَمبر ءَ وتی گپّ ھلاس کتگ اَنت، بلے کس ءَ آئی ءِ گُشتانک ءِ ھلاسی ءَ چامپ نہ جت، بابا ءَ چار اِت کہ کس چامپ جنگ ءَ نہ اِنت گڑا آئی ءَ وتی ٹیپ پنکج اداس ءِ گانا (چھٹی آئی ہے) ءِ گُڈسرا کت کہ مردم چامپ جَنَگ ءَ اِت اَنت-